Tomáš, Erik, poslanec NR SR (2022-02-22):
Vážený pán predsedajúci, kolegovia, kolegyne, dovoľte mi, aby som sa aj ja vyjadril na tejto mimoriadnej schôdzi. Rozkaz znel jasne: Treba zničiť opozíciu. Pomáham si, samozrejme, bonmotom zo známej českej komédie Pelíšky, toto je naozaj veľmi humorný film, ale okolnosti, za ktorých používam tento bonmot, sú strašné a smutné. Z uznesenia Generálnej prokuratúry, ešte raz to zopakujem, z uznesenia Generálnej prokuratúry vyplýva, že orgány činné v trestnom konaní sú politicky zneužívané v boji proti opozícii. Z uznesenia Generálnej prokuratúry vyplýva, že určitá časť, určitá skupina tzv. elitných vyšetrovateľov NAKA je obvinená z trestných činov zneužívania právomocí verejného činiteľa alebo z marenia spravodlivosti. Ani v tomto prípade ja nebudem nikoho súdiť. Aj v tomto prípade si budem ctiť prezumpciu neviny. Nebudem odsudzovať ľudí, tak ako to robíte vy, vládni predstavitelia, bez toho, aby o niekom alebo o niečom rozhodol súd, ale z daného uznesenia jasne vyplýva, že určitá skupina vyšetrovateľov, ba dokonca aj prokurátorov sa zapredala vládnej moci a zapredala, respektíve spreneverila sa svojmu povolaniu. Nie totiž my ani žiadne výpovede kajúcnikov, ale legálne odposluchy, respektíve ich prepisy odhaľujú strašné veci, ktoré by za normálnych okolností policajtov, prokurátorov diskvalifikovali a za normálnych okolností by sme ani nemuseli odvolávať ministra vnútra, ale okamžite by odstúpil z funkcie nielen on, ale aj celá vláda. Ako som povedal, rozkaz znel jasne, treba zničiť opozíciu, ba dokonca bolo potrebné ten rozkaz aj mierne upraviť v procese. Ten rozkaz potom znel: Najprv musíme zničiť tých, ktorí nám na naše nezákonné praktiky prišli, musíme zničiť dôkazy a až potom musíme zničiť aj opozíciu. Príbeh, ktorý tomuto škandálu predchádzal, je už chronicky známy. Slovenská informačná služba pod vašou kontrolou, dámy a páni, prišla s podozreniami, že kľúčové medializované kauzy, známe pod rôznymi názvami, Oblúk, Mýtnik a podobne, sú manipulované určitou skupinou vyšetrovateľov, schválne hovorím o skupine vyšetrovateľov, pretože ja pevne verím, že veľká časť policajtov a prokurátorov je slušná a čestná, a viem, mnohí mi už píšu a volajú, že sa hanbia za túto skupinu, čiže určitá skupina vyšetrovateľov mala manipulovať dôkazmi v týchto kauzách. (Zaznievanie gongu.) Logicky na zistenia Slovenskej informačnej služby sa reagovalo tak, že príslušná inštitúcia, teda úrad inšpekčnej služby, začala tieto podozrenia preverovať. Tá inštitúcia, ktorá má na starosti pochybenia policajtov. A aj začala, tím vedený pani Santusovou pod názvom Oblúk veľmi rýchlo konal. A čo sa začalo diať? Čo sa začalo diať? Spomínaná elitná skupina, v úvodzovkách elitná, vyšetrovateľov, začala okamžite konať proti tímu Oblúk, proti tým, ktorí začali preverovať, či pri svojich postupoch v daných kauzách dodržujú alebo porušujú zákon. Ešte raz, máme na stole od-po-slu-chy, prepisy legálnych odposluchov. Netvrdíme to ani my, ani žiadny kajúcnik, ani nikto iný. A, dámy a páni z koalície, vaše svedomie teraz bude konfrontované s týmito odposluchmi, pretože máte hlavy dole, hovoríte o čomkoľvek inom, len nie o podstate, tak ideme na to. Podľa týchto odposluchov mali spomínaní vyšetrovatelia najprv sa pokúšať sfalšovať uznesenie o obvineniach pani Santusovej a jej kolegov. Napríklad spomínaní vyšetrovatelia sa bavia takto: „Len, aby sme ja len preto, že aby sme neprepálili, vieš, sme dačo, neboli takí, že nakoniec skončíme my jak najväčší k... Poberú nám spisy a povedia, že je to účelová pomsta z našej strany...“ a teraz počúvajte, „... že bez dôkazov a bez ničoho, ech totok, lebo sme chceli vedieť, čo kto na nás vypovedá.“ Takto sa bavia elitní vyšetrovatelia pri snahe sfalšovať uznesenie o obvinení pani Santusovej a spol. Čo je neuveriteľné, začína im pomáhať pri tom vtedajší, podľa tých odposluchov, aby sme boli presní, vtedajší nový riaditeľ Úradu inšpekčnej služby pán Scholtz, teda ten riaditeľ, ktorý mal chrániť svojich ľudí, pani Santusovú a spol. ktorí vyšetrujú prešľapy policajtov, tak ten spolupracuje, naopak, s týmito tzv. elitnými vyšetrovateľmi. Opäť pre vaše svedomie, páni poslanci koaliční, bavia sa medzi sebou vyšetrovatelia: „Kamaráta máme inak nového riaditeľa Úradu inšpekčnej služby, teraz je tam a sťahuje nám záznamy z parkoviska.“ „Že ju (tento Scholtz, ten nový riaditeľ úradu) ide kopnúť do p... Hneď ako to pôjde, že ju ide odstaviť od roboty.“ „Len ju treba ako keby, ju normálne spraviť a do väzby je...“ „Ju keď spravíš, budeš robiť aj domovku, budeš robiť aj prehliadku auta, budeš robiť prehliadku auta tých ďalších pánov a budeš robiť aj prehliadku na Úrade inšpekčnej služby v kancelárii, kde ja zoberiem spis na nás.“ Bum, trafili sme klinec po hlavičke, o to tu išlo, odstať sa k spisu, čo ten Oblúk, čo tá pani Santusová má na nás. A, dámy a páni, vy tu často hovoríte o mafii v polícii, tak sa vás chcem opýtať, sedí tu aj jedna žena, koaličná poslankyňa, ako si vy vysvetľujete komunikáciu „ ideme ju kopnúť do p..., zapálime jej auto kanistrom“ . Ako toto ináč nazvať ako mafiánskymi praktikami? Máte hlavy dole. Budete opäť vo faktických poznámkach hovoriť úplne o niečom inom. Ale toto naozaj je vážny precedens. No a prečo minister? Jednak je politicky zodpovedný za rezort, teda aj za políciu, ale podľa týchto odposluchov pravdepodobne aj on, hovorím pravdepodobne, vidíte, používam slušné, korektné výrazy, aj on bol do toho zapletený, pretože títo vyšetrovatelia sa bavia takto: „Na Úrade špeciálnej prokuratúry je ešte minister, lebo to rieši aj minister.“ Ďalej: „No čo minister? Ide za ním teraz riaditeľ Úradu inšpekčnej služby a idú vymyslieť, či sa im podarí zastaviť tú Santusovú.“ „Však keď nie, nech dá echo minister, my ju zastavíme, do p...“ „Povedal, že máme robiť, že ju môžeme spraviť, keď chceme.“ A ešte jedna citácia o tých vyšetrovateľoch smerom k ministrovi: „Toto bude ródeo, akože to nám povedal aj minister, že ja viem, že to bude masaker, ale musíme ich zastaviť, robte, čo treba. Musíme zastaviť Santusovú a spol., ktorí nám na to všetko prišli.“ No a na záver, čerešnička na torte, aby sme nepochybovali, že o čo niektorým policajtom a prokurátorom v polícii ide, resp. v orgánoch činných v trestnom konaní ide: „Treba robiť opozíciu,“ dámy a páni, „Fica treba robiť, Kaliňáka, Pellegriniho.“ Prepánajána, keby sa niečo také stane v inej krajine, nie je o čom, koniec ministra vnútra, koniec vlády. A vy tu budete proste sedieť a normálne ešte aj toto obhajovať. A pritom sa hovorí, dámy a páni, že tých nahrávok a tých odposluchov je oveľa viac. Čo viac už potrebujete počuť, povedzte mi, čo viac už potrebujete počuť? Treba robiť Fica, Kaliňáka, Pellegriniho, čo viac potrebujete počuť? Hovoríte aj vy, že išlo o nejaké neformálne súkromné rozhovory. To naozaj? To takto sa majú baviť vyšetrovatelia? Takto sa majú baviť predstavitelia moci? Ja vám pripomínam, že aká je moc vyšetrovateľov. Vyšetrovatelia môžu obviniť človeka, môžu navrhnúť väzbu a bez ohľadu na to, ako o dva-tri roky rozhodne súd, môžu tomu človeku zničiť život. A títo vyšetrovatelia sa nebavia pri pive, oni sa bavia priamo na svojom pracovisku, toto nie je žiadna krčmová debata. Mrzí ma aj to, že médiá buď mlčia, alebo zahmlievajú túto tému, že z toho nie je celospoločenská téma. A chcem položiť otázku, čo by sa dialo, už som to tu dnes raz postavil, keby bol predsedom vlády Peter Pellegrini, ministerkou vnútra Denisa Saková a policajným prezidentom nebohý generál Lučanský, čo by sa dialo v spoločnosti, čo by sa dialo tu v parlamente, ako by ste skákali ako opičky z krabice až po plafón. Čo by sa dialo v uliciach? Tak buď sa zhodneme, že to problém je alebo to problém nie je. A nielen politici, ale aj celá spoločnosť. A ja stále budem hovoriť, nech sa všetko vyšetrí, čo sa vyšetriť má, ale vyšetriť sa to má zákonným spôsobom a nie na politickú objednávku. O nezákonnosti postupov vyšetrovateľov svedčia, svedčí aj 15 rozhodnutí Ústavného súdu. Ústavný súd už 15-krát rozhodol v tých známych kauzách, že boli porušené zákonné práva obvinených. Čiže máte tu aj rozhodnutie, 15 rozhodnutí Ústavného súdu. A namiesto toho, aby vyšetrovatelia boli minimálne postavení mimo výkon služby, kým sa teda nerozhodne v ich veci, tak sú ešte aj povýšení. Pán Pčolinský, váš koaličný poslanec, tu presne hovoril, akým spôsobom boli títo vyšetrovatelia povýšení. A mrzí ma, aké stanovisko k tomu zaujala aj hlava štátu, pani prezidentka Čaputová, pretože keď ich obvinili, keď ich dali do väzby, tak vyjadrila znepokojenie nad celou situáciou. A teraz, keď na povrch vyplávali tieto, opakujem, legálne odposluchy, tak len povedala, že ona živé veci komentovať nebude. To je naozaj alibistické a myslím si, že práve v tejto situácii mala hlava štátu zaujať principiálne stanovisko a postaviť sa na obhajobu demokratických princípov a objektívneho vyšetrovania. Každý človek má právo na spravodlivý proces a toto je všetko iné, len nie spravodlivý proces. Namiesto toho sú perzekuovaní pani Santusová a spol., pani Santusová už bola dvakrát na detektore lži, ktorým úspešne prešla, a tím Oblúk bol rozpustený. Dokonca títo páni sa aj sami priznajú, minister vnútra a spol., vlastne sme ho rozpustili, lebo sme ho nevedeli kontrolovať. Je toto možné? Proste oni nemajú čo kontrolovať, oni majú nechať tých ľudí konať, veď hovoria o rozviazaných rukách. Čiže pretože minister a spol. nemohli kontrolovať tento tím Oblúk, no tak ho rozpustili. Opäť pripomínam, čo by sa dialo, keby sa takéto veci stali za predchádzajúcich garnitúr. No a keď už nechcete teda počúvať opozičné argumenty, lebo áno, je to aj o politickom súboji, tak ja vám prečítam z toho istého uznesenia Generálnej prokuratúry jeden citát. To je citát Generálnej prokuratúry, opakujem: „Ak príslušníci NAKA, ktorí sa takto vyjadrovali a plánovali nezákonné postupy voči iným osobám, majú byť skutočne elitou Policajného zboru, tak vyjadrujeme obavu o spravodlivé presadzovanie práva a uplatňovanie zákonnosti ,elitnými policajtmi´ v rámci trestných konaní a vo svojej podstate aj obavu o zachovanie princípov právneho štátu v tejto krajine.“ Hovorí Generálna prokuratúra, ktorá je pánom prípravného konania, ktorá bdie nad každým vyšetrovaním. Toto vám odkazuje Generálna prokuratúra. A všetkým ľuďom, nielen vám, ktorí sa teraz pozerajú, a mnohí z nich možno len myknú plecom, no veď čo, veď ide o SMER, ide o HLAS, ide o opozíciu, tak tým, čo mykajú tými plecami, chcem odkázať, že pokiaľ toto budeme tolerovať, pokiaľ toto neuznáme za problém, tak sa pokojne, vážení občania, môže v budúcnosti takéto niečo prihodiť aj vám. Ďakujem pekne.